**Sensorveiledning LIT1301 H20**

**Generell sensorveiledning**

* Studentene skriver utkast som seminarlæreren kommenterer. Ved slutten av semesteret leverer studentene besvarelsene til endelig bedømmelse.
* Foreskrevet omfang er på henholdsvis tre (oppg. 1) og fem (oppg. 2) sider à ca. 2700 tegn inkl. mellomrom i 12 pkt. Times New Roman med linjeavstand 1,5. Litteraturliste kommer i tillegg. Avvik fra omfangsforskriften kan trekke ned.
* Besvarelsene bør vise at læringsmålene i emnebeskrivelsen er oppfylt i henhold til emnebeskrivelsen:
  + grunnleggende kunnskaper om enkeltverk og sjangre i litteraturhistorien fra antikken til 1700
  + en oversikt over viktige spørsmål i poetikken fra antikken til 1700, og over hovedlinjer i litteraturhistorien
  + grunnleggende tekstanalytisk kompetanse og øvelse i å skrive resonnerende tekster
* Kandidatene premieres for å ha demonstrert evne til å analysere selvstendig. Analysen skal belegges med sitater.
* Bruk av mer eller mindre tilfeldig sekundærlitteratur premieres ikke. På den annen side bør det ikke trekkes for referanser til sekundærlitteratur så lenge bruken er skjønnsom og selvstendig.
* Kandidatene premieres for å anvende metodologisk pensum.
* Prøveformen mappeoppgave tilsier at kandidatene har god anledning til å legge arbeid i språket. Godt språk premieres. Det samme gjelder god orden i sitater, referanser og litteraturliste.

**Semesterspesifikk sensorveiledninig**

*Mappeoppgave 1 (to alternativer):*

*Enten:*

Homer, *Odysseen* 6.130–34 (liknelsen om Odyssevs som løve):

Gi en analyse av liknelsens form og dens funksjon i handlingssammenhengen.

*Sensorveiledning*

* Begge spørsmål skal besvares, f.eks. ved at kjennetegnene på en homerisk liknelse blir nevnt, at det blir gitt en detaljert analyse av eksempelet, og at det fremkommer hvilken handlingssammenheng som er undersøkt.

*Eller:*

«Ali Baba og de førti røverne»

Gi en analyse av handlingsoppbygningen (strukturen) i eventyret.

*Sensorveiledning*

* Hensikten med oppgaven er å få studentene til å lære seg å studere sammenhengen mellom handling og hendelser, f.eks. ved å studere gjentagelser og kontraster, hvilke karakterer som er handlingsdrivende, og spenningskurve.

*Mappeoppgave 2 (to alternativer):*

*Enten:*

Gi en analyse av Walther von der Vogelweide, «Under linden» (i original, «Under der linden»). Diktet finner du i Jon Haarberg og Hans H. Skei (red.), *Dikt fra antikken til vår tid*.

*Sensorveiledning*

* Kandidater som analyserer diktet både retorisk, innholdsmessig og i lys av historisk kontekst, bør premieres for det, f.eks. ved at sjangerkonvensjoner, parodiske elementer knyttet til utsigelsessituasjonen, formelle trekk og billedbruk blir undersøkt.

*Eller:*

Gi en analyse av kap. 77 i *Njåls saga*, oversatt av Jon Gunnar Jørgensen.

*Sensorveiledning*

* Forhold å studere er f.eks. Gunnar som helt, konflikten mellom ham og Hallgjerd, stil og fortellerteknikk, temaet ære/skam, hvilken funksjon de to kvadene har i kapittelet, og kapittelets funksjon som den ene av to spenningstopper i sagaen.

***4 timers hjemmeeksamen (erstatter skoleeksamen)***

*\*Vi gjør oppmerksom på at kun oppgave 1 ble brukt til hjemmeeksamen. Alle kandidatene fikk samme oppgave.\**

*Enten:*

Gi en analyse av sang 2 fra "Helvede" i Dante, *Den guddommelige komedie*. Drøft deretter, med utgangspunkt i denne sangen, hvorvidt *Den guddommelige komedie* kan hevdes å tilhøre epossjangeren.

Selv om Ole Meyers danske oversettelse er anbefalt på pensumlisten, kan andre oversettelser til norsk eller øvrige skandinaviske språk, eventuelt engelsk, benyttes i stedet.

*Sensorveiledning:*

* Besvarelsen vurderes etter i hvilken grad kandidaten er i stand til å analysere fortellemåte og fortolke innhold i sang 2. Videre vurderes det i hvilken grad kandidateten kan drøfte eventuell tilhørighet til epossjangeren utfra trekk som f.eks. museanropelse, homerisk lignelse, forholdet til *Aeneiden*, helterolle, stoff fra mytisk vs. nær fortid, moral, versemål.

*Eller:*

Drøft og sammenlign to tekster eller tekstutdrag fra pensum der relasjonen mellom far og sønn blir fremstilt.

*Sensorveiledning*

* En del av oppgaven går ut på at studenten viser at hun eller han kan gjøre et godt utvalg, og slik legge grunnlag for en fruktbar analyse, som bør vise evne til både form- og innholdsanalyse.